
PARLAMENTUL ROMÂNIEI

CAMERA DEPUTAŢILOR

	Comisia pentru politică economică,

reformă şi privatizare
	                              Bucureşti, 03.09.2013

                              Nr. 4c-1/151
                              PL-x 141/2013


                                             BIROULUI  PERMANENT  

                                                               AL

                                            CAMEREI  DEPUTAŢILOR


Vă înaintăm, alăturat, RAPORTUL asupra cererii de reexaminare a Legii privind aprobarea Memorandumului de Înţelegere încheiat între statul român şi The Rompetrol Group N.V. semnat la Bucureşti la 15 februarie 2013, trimisă cu adresa nr. PL-x 141 din 2 septembrie 2013, înregistrată sub nr. 4c-1/151 din                        3 septembrie 2013, Camera Deputaţilor fiind prima Cameră sesizată.
În raport cu obiectul şi conţinutul său, legea supusă reexaminării face parte din categoria legilor ordinare.

RAPORT 

asupra 
cererii de reexaminare a Legii privind aprobarea Memorandumului de   Înţelegere încheiat între statul român şi The Rompetrol Group N.V. 
semnat la Bucureşti la 15 februarie 2013
În conformitate cu prevederile art. 137 alin. (2) din Regulamentul Camerei Deputaţilor, republicat, Comisia pentru politică economică, reformă şi privatizare a fost sesizată cu reexaminarea Legii privind aprobarea Memorandumului de Înţelegere încheiat între statul român şi The Rompetrol Group N.V. semnat la Bucureşti la 15 februarie 2013, trimisă cu adresa nr. PL-x 141 din 2 septembrie 2013, înregistrată sub nr. 4c-1/151 din 3 septembrie 2013.

Această lege a fost adoptată de Parlamentul României, cu respectarea prevederilor art. 75 şi ale art. 76 alin. (2) din Constituţia României, republicată, şi transmisă, spre promulgare, Preşedintelui României la data de 30 mai 2013.

În conformitate cu dispoziţiile art. 77 alin. (2) din Constituţia României, republicată, Preşedintele României a retransmis Legea privind aprobarea Memorandumului de Înţelegere încheiat între statul român şi The Rompetrol Group N.V. semnat la Bucureşti la 15 februarie 2013 Parlamentului României, în vederea reexaminării, pentru următoarele considerente: 

· Legea are ca obiect de reglementare aprobarea Memorandumului de Înţelegere încheiat între statul român, în calitate de proprietar al acţiunilor deţinute în cadrul S.C. „Rompetrol Rafinare” – S.A. Constanţa şi The Rompetrol Group N.V. Astfel, cele două părţi semnatare îşi asigură un angajament de cumpărare din partea The Rompetrol Group N.V. a unui pachet minoritar de acţiuni reprezentând 26,6959% din capitalul social al S.C. „Rompetrol Rafinare” – S.A. Constanţa, deţinut în prezent de Oficiul Participaţiilor Statului şi Privatizării în Industrie (OPSPI) în schimbul a 200 milioane dolari SUA. Ca o premisă a implementării tranzacţiei amintite mai sus, OPSPI va face demersuri utile şi necesare pentru ca toate procesele aflate pe rolul instanţelor judecătoreşti şi măsurile administrative iniţiate împotriva S.C. „Rompetrol Rafinare” – S.A. Constanţa să înceteze. De asemenea, cele două părţi stabilesc constituirea unui Fond de investiţii                     kazah-român, sub forma unei societăţi cu structura acţionariatului 80%                       The Rompetrol Group şi 20 % statul român, care va investi în proiecte din domeniul energetic. Aşadar, legea supusă reexaminării are un caracter individual, ea fiind concepută nu pentru aplicarea ei la un număr nedeterminat de cazuri concrete, ci într-un singur caz prestabilit expres, pentru realizarea tranzacţiei cu The Rompetrol Group N.V., o societate cu sediul în Strawinskylaan 807, Amsterdam, Olanda. Această soluţie legislativă nu reglementează o relaţie socială generală, ci o prealabilă înţelegere, adică un acord de voinţă între The Rompetrol Group N.V. şi Guvern.

· În situaţia de faţă, stingerea litigiilor respective se putea realiza pe calea unei tranzacţii între Ministerul Finanţelor Publice şi The Rompetrol Group N.V., printr-o hotărâre adoptată de Guvern, potrivit competenţei sale de administrare a proprietăţii statului. Totuşi, Guvernul a ales calea unei iniţiative legislative, pe care a depus-o la Parlament. În urma adoptării de către Parlament a proiectului de lege amintit, puterea legislativă a încălcat dispoziţiile art.1 alin. (4) din Constituţia României, republicată, ,,principiul separaţiei şi echilibrului puterilor” în stat. În acest sens s-a pronunţat şi Curtea Constituţională prin Decizia nr. 600/2005 publicată în Monitorul Oficial al României nr.1060/26.11.2005 şi prin Decizia nr. 970/2007, publicată în Monitorul Oficial al României                                   nr. 796/22.11.2007.

Conform prevederilor art. 61 din Regulamentul Camerei Deputaţilor, republicat, Comisia a reluat dezbaterile asupra legii în raport de solicitările formulate în cererea de reexaminare. 

La şedinţa Comisiei pentru politică economică, reformă şi privatizare din data de 3 septembrie 2013 au fost prezenţi 27 deputaţi din totalul de 28 membri.    

La lucrările Comisiei au participat, în calitate de invitaţi, din partea  Ministerului Economiei – Departamentul pentru Energie, domnul Mihai Adrian Albulescu – secretar de stat şi domnul Gabriel Dumitraşcu – director general.
În  urma dezbaterilor şi a punctelor de vedere exprimate, membrii Comisiei au considerat cererea de reexaminare ca fiind neîntemeiată, întrucât proiectul de lege privind aprobarea Memorandumului de Înţelegere încheiat între statul roman şi The Rompetrol Group N.V. semnat la Bucureşti la data de 15 februarie 2013, face parte din categoria legilor ordinare, şi a fost iniţiat de Guvern cu respectarea prevederilor art. 76 alin. (3) din Constituţia României, republicată, conform cărora:“La cererea Guvernului sau din proprie iniţiativă, Parlamentul poate adopta proiecte de legi sau propuneri legislative cu procedură de urgentă, stabilită potrivit regulamentului fiecărei Camere.“

Memorandumul de Înţelegere care se aprobă prin legea supusă reexaminării reglementează o tranzacţie complexă care asigură:

a) stingerea litigiilor dintre Ministerul Finanţelor Publice şi The Rompetrol Group N.V.;

b) respectarea angajamentelor The Rompetrol Group N.V. privind achiziţionarea unui număr de acţiuni  emise de S.C. ,,Rompetrol Rafinare” - S.A. Constanţa reprezentând 26,6959% din capitalul social, corespunzător obligaţiei corelative ale parţii române de a oferi spre vânzare aceste acţiuni;

c) reglementarea principiilor realizării unui Fond de investiţii în sectorul energetic la care aportul The Rompetrol Group N.V. va fi de 150 mil. USD, şi o participare de 80%, iar statul roman urmând să deţină o participaţie de 20%                      - valoarea aportului urmând a fi vărsată iniţial de The Rompetrol Group N.V.

Este de menţionat faptul că Memorandumul de Înţelegere încheiat între statul român şi The Rompetrol Group N.V. semnat la Bucureşti la data de                        15 februarie 2013 rezolvă situaţiile litigioase apărute ca urmare a aplicării prevederilor unor acte normative adoptate la nivel de lege: Ordonanţa de urgenţă a Guvernului nr. 118/2003 privind măsuri pentru reglementarea unor obligaţii bugetare ale Societăţii Comerciale ,,Rompetrol Rafinare" - S.A. Constanta, aprobată cu modificări prin Legea nr. 89/2005 pentru aprobarea Ordonanţei de urgenţă a Guvernului nr. 118/2003  privind măsuri pentru reglementarea unor obligaţii bugetare ale Societăţii Comerciale "Rompetrol Rafinare" - S.A. Constanţa, sens în care era necesară adoptarea unui act normativ având aceeaşi forţă juridică a legii.
Fată de cele prezentate mai sus şi în raport de cererea de reexaminare transmisă de Preşedintele României, membrii Comisiei au hotărât cu majoritate de voturi (2 voturi împotrivă şi o abţinere) să respingă cerea de reexaminare şi să propună plenului Camerei Deputaţilor adoptarea Legii privind aprobarea Memorandumului de Înţelegere încheiat între statul român şi The Rompetrol Group N.V. semnat la Bucureşti la 15 februarie 2013.
În raport cu obiectul şi conţinutul său, legea supusă reexaminării face parte din categoria legilor ordinare.                                                                                                                                                                                      
       PRESEDINTE                                                             SECRETAR

      Mihai TUDOSE                                                             Cornel ITU                                                                                      

       Şef serviciu
Graziella Segărceanu

